અમેરિકન જર્નલમાં પ્રસિદ્ધ થયેલા એક અભ્યાસમાં એવું જણાવાયું છે કે, દરરોજ 10 મિનિટ હસતા રહેવાથી બીપીનું પ્રમાણ 10થી 20 ટકા ઘટે છે. મતલબ કે બીપીના દર્દીઓએ હસવાનું પ્રમાણ વધારવું જોઇએ. હસવાની સૌથી મોટી વાત તો એ જ છે કે આપણે હળવાફૂલ રહીએ છીએ. હમણાં એક મેસેજ સોશિયસ મીડિયા પર બહુ ફર્યો કે કોઇને ઇર્ષા કરાવવી હોય તો ખોટેખોટું પણ હસતા રહો, એને થશે કે એવું તે આને શું મળી ગયું છે કે આ માણસ હસે છે? સવાલ એ થાય કે ખોટું ખોટું શા માટે? સાચે સાચું જ હસોને! તમને હસતા જોઇને લોકોને એમ થવું જોઇએ કે જિંદગી તો આ માણસ જીવે છે! બાકી બધા તો ફોટો સારો આવે એટલે ધરાર જ હસતાં હોય છે. તમે તમારા હાસ્ય વિશે ક્યારેય વિચાર કર્યો છે? કરી જોજો, જો ઓછું હસતાં હોવ તો થોડુંક વધારી દેજો, એનાથી ફાયદો જ ફાયદો છે. સો કીપ સ્માઇલિંગ.